KOHALIKU OMAVALITSUSE KORRALDUSE SEADUS 

Vastu võetud 2.06.1993. a seadusega (RT I 1993, 37, 558), jõustunud vastavalt §-le 67. 

§ 7. Volikogu ja valitsuse õigusaktid 

(1) Volikogul ja valitsusel on õigus anda üldaktidena määrusi. 

(2) Volikogul on õigus üksikaktidena vastu võtta otsuseid, valitsusel anda korraldusi. 

(3) Volikogu ja valitsuse õigusaktid kehtivad antud omavalitsusüksuse haldusterritooriumil. 

(4) Volikogu ja valitsuse määruse eelnõule kohaldatakse Vabariigi Valitsuse poolt Vabariigi Valitsuse ja ministri määruse eelnõu kohta kehtestatud normitehnilisi nõudeid erisustega, mis tulenevad kohaliku omavalitsusüksuse õiguslikust seisundist. Volikogu võib kehtestada täpsema korra normitehniliste nõuete rakendamiseks. 

ÕIGUSTLOOVATE AKTIDE EELNÕUDE NORMITEHNIKA EESKIRI 

Vastu võetud Vabariigi Valitsuse 28. septembri 1999. a määrusega nr 279 (RT I 1999, 73, 695), jõustunud 1.01.2000. a. 
2. jagu
Vabariigi Valitsuse määruse ja ministri määruse eelnõu seletuskiri

§ 51. Määruse eelnõu seletuskiri 
Määruse eelnõu kooskõlastamiseks esitamise ning eelnõu määruse kehtestamiseks esitamise korral lisatakse eelnõule seletuskiri. Seletuskirja eesmärk on põhjendada eelnõu põhiseisukohti ning anda ülevaade määruse vastuvõtmisega kaasnevatest mõjudest. 

§ 52. Seaduse eelnõu seletuskirja kohta käivate sätete kohaldamine 
Määruse eelnõu seletuskirja suhtes kohaldatakse seaduse eelnõu seletuskirja kohta käivaid sätteid käesolevas jaos sätestatud erisustega. 

§ 53. Määruse eelnõu seletuskirja ülesehitus 
Määruse eelnõu seletuskirja osad on:
1) sissejuhatus;
2) eelnõu sisu;
3) eelnõu võrdlev analüüs;
4) eelnõu vastavus Euroopa Liidu õigusele;
5) määruse mõjud;
6) määruse rakendamiseks vajalikud kulutused ja määruse rakendamise eeldatavad tulud;
7) määruse jõustumine;
8) eelnõu kooskõlastamine. 
